b'\n_START_ARTICLE_\nMax Pechstein\n_START_PARAGRAPH_\nMax Pechstein (n. 31 decembrie 1881, Zwickau - d. 29 iunie 1955, Berlin) a fost un pictor \xc8\x99i grafician german, reprezentant al expresionismului.\n_START_SECTION_\nVia\xc8\x9ba \xc8\x99i opera\n_START_PARAGRAPH_\nMax Pechstein se na\xc8\x99te la 31 decembrie 1881 \xc3\xaen localitatea minier\xc4\x83 Zwickau, \xc3\xaen Saxonia. Dup\xc4\x83 o scurt\xc4\x83 ucenicie la un pictor-decorator din Zwickau, Pechstein pleac\xc4\x83 s\xc4\x83 studieze artele aplicate la Dresda. \xc3\x8en anul 1906 p\xc4\x83r\xc4\x83se\xc8\x99te Academia de Arte Frumoase ca laureat al premiului Saxoniei, ceea ce \xc3\xaei va oferi, un an an mai t\xc3\xa2rziu, posibilitatea unei c\xc4\x83l\xc4\x83torii \xc3\xaen Italia. \xc3\x8entre timp Pechstein ia contact cu Ernst Ludwig Kirchner \xc8\x99i Erich Heckel, arti\xc8\x99ti din gruparea \xe2\x80\x9eDie Br\xc3\xbccke". \xc3\x8en vara anului 1906, \xc3\xaempreun\xc4\x83 cu Kirchner, picteaz\xc4\x83 peisaje din \xc3\xaemprejurimile ora\xc8\x99ului Dresda. La \xc3\xaentoarcerea din Italia, face o c\xc4\x83l\xc4\x83torie la Paris, unde frecventeaz\xc4\x83 cercurile pictorilor \xe2\x80\x9efauvi\xc8\x99ti\xe2\x80\x9d. Dup\xc4\x83 ce se \xc3\xaentoarce \xc3\xaen Germania, \xc3\xaenchiriaz\xc4\x83 \xc3\xaen 1909 un atelier la Berlin. \xc3\x8en iarna 1908/1909 cunoa\xc8\x99te pe Lotte Kaprolat, care lucra ca model \xc3\xaen atelierul sculptorului Georg Kolbe. Lotte, cu care se va c\xc4\x83s\xc4\x83tori \xc3\xaen prim\xc4\x83vara anului 1911, \xc3\xaei va fi model \xc3\xaen mai multe tablouri._NEWLINE_ _NEWLINE_\xc3\x8en anul 1909, Pechstein particip\xc4\x83 la expozi\xc8\x9bia grup\xc4\x83rii \xe2\x80\x9eSezession\xe2\x80\x9d din Berlin; \xc3\xaen anul urm\xc4\x83tor \xc3\xaenfiin\xc8\x9beaz\xc4\x83 \xe2\x80\x9eNeue Sezession\xe2\x80\x9d. Prietenii din Dresda se hot\xc4\x83r\xc4\x83sc s\xc4\x83 se mute la Berlin. Pechstein \xc8\x99i Kirchner \xc3\xaencearc\xc4\x83 s\xc4\x83 pun\xc4\x83 bazele unui institut pentru promovarea tendin\xc8\x9belor noi \xc3\xaen pictur\xc4\x83, dar \xc3\xaencerc\xc4\x83rile lor sunt abandonate. \xc3\x8en anul 1912, Pechstein \xc8\x99i ceilal\xc8\x9bi arti\xc8\x99i din \xe2\x80\x9eDie Br\xc3\xbccke" \xc3\xae\xc8\x99i expun lucr\xc4\x83rile la cea de-a doua expozi\xc8\x9bie organzat\xc4\x83 de \xe2\x80\x9eDer Blaue Reiter\xe2\x80\x9d. Pechstein va mai expune din nou cu gruparea \xe2\x80\x9eSezession\xe2\x80\x9d, fapt care va duce la excluderea sa din "Die Br\xc3\xbccke"._NEWLINE_\xc3\x8en anul 1913, Pechstein pleac\xc4\x83 pentru a treia oar\xc4\x83 \xc3\xaen Italia, iar dup\xc4\x83 un an face o c\xc4\x83l\xc4\x83torie \xc3\xaen M\xc4\x83rile Sudului (Oceania) \xc8\x99i viziteaz\xc4\x83 insula Palau, care apar\xc8\x9binea pe atunci Germaniei. \xc3\x8enceputul r\xc4\x83zboiului \xc3\xaei \xc3\xaentrerupe c\xc4\x83l\xc4\x83toria, Pechstein se \xc3\xaentoarce \xc3\xaen Europa, angajat ca fochist pe un vapor. \xc3\x8entors \xc3\xaen Germania, este \xc3\xaenrolat ca soldat \xc8\x99i este trimis pe front, mai \xc3\xaent\xc3\xa2i \xc3\xaen regiunea Somme (Fran\xc8\x9ba) \xc8\x99i apoi \xc3\xaen Flandra. Din aceast\xc4\x83 perioad\xc4\x83 dateaz\xc4\x83 c\xc3\xa2teva gravuri \xc8\x99i litografii (de ex.: \xe2\x80\x9dB\xc4\x83t\xc4\x83lia de pe Somme\xe2\x80\x9d, 1916/1917)._NEWLINE_\xc3\x8en 1923 se desparte de Lotte \xc8\x99i se rec\xc4\x83s\xc4\x83tore\xc8\x99te cu Marta M\xc3\xb6ller. \xc3\x8en acela\xc8\x99i an devine membru al Academiei de Arte din Berlin, unde pred\xc4\x83 p\xc3\xa2n\xc4\x83 \xc3\xaen anul 1933, c\xc3\xa2nd este destituit de autorit\xc4\x83\xc8\x9bile naziste. Este clasificat de regimul nazist \xc3\xaen categoria de Art\xc4\x83 degenerat\xc4\x83 la expozi\xc8\x9bia din 1937,  iar tablourile sale sunt \xc3\xaendep\xc4\x83rtate din muzee. _NEWLINE_Dup\xc4\x83 r\xc4\x83zboi, \xc3\xaen 1945, este restabilit \xc3\xaen func\xc8\x9bia de profesor la \xe2\x80\x9dHochschule f\xc3\xbcr Bildende K\xc3\xbcnste" din Berlin. Max Pechstein moare la 19 iunie 1955; este \xc3\xaenmorm\xc3\xa2ntat \xc3\xaen cimitirul evanghelic din Schmargendorf din Berlin.\n_START_SECTION_\nCaracteristicile operei\n_START_PARAGRAPH_\n(Vezi link-ul "Galerie virtual\xc4\x83: Picturile lui Max Pechstein")_NEWLINE_Creator nervos \xc8\x99i fertil, Max Pechstein a aprofundat tehnici variate: pictur\xc4\x83, grafic\xc4\x83, sculptur\xc4\x83, vitraliu \xc8\x99i mozaic. Temele sale sunt cele obi\xc8\x99nuite la mul\xc8\x9bi din colegii s\xc4\x83i de genera\xc8\x9bie: peisaje, dansatori, actori, pescari, \xc3\xaen general subiecte luate din via\xc8\x9ba de toate zilele, pe care le trateaz\xc4\x83 cu verv\xc4\x83 cromatic\xc4\x83 \xc8\x99i cu un desen expresiv.'